Peppi Azzopardi jgħid li f'Xarabank qed jiltaqgħu ma' ħafna anzjani li wliedhom ma jħalluhomx ikollhom relazzjoni intima wara li mitilhom ir-raġel jew il-mara. "Dan l-aħħar qed naħdmu fuq programm dwar l-anzjani u qed niltaqa' ma' diversi anzjani. Qed ninduna li għalkemm hemm problemi ta' mard, ta' solitudni u ta' biża' li jisraqhom xi ħadd, hemm problema li qatt ma ħsibt fiha biżżejjed u xxukkjatni. Ħafna minn dawn l-anzjani li jmutilhom ir-raġel jew tmutilhom il-mara jiltaqgħu ma' raġel jew ma' mara oħra, u t-tfal jgħidulhom le u li ma jistax ikollhom relazzjoni. Jgħidulhom: 'Xi jigifieri miet il-papà u inti se taqbad ma' xi ħaddieħor?' U jwaqqfuhom milli jkunu kuntenti." Peppi ma jaqbilx. "Skużawni jiena ma nistax nifhem kif inti tifla jew tifel ta' xi ħadd, u ma tiħux pjaċir tara lil ommok jew lil missierek kuntenti. Mhux talli hekk. Talli twaqqafhom. Trid twaqqafhom probabbli biex inti tkun kuntent u jkollok moħħok mistrieħ, ma jmurx joħodlok jew toħodlok xi ħaġa. L-appella tiegħi huwa lil dawn in-nies: Tagħtux kashom lil dawn it-tfal. Għixu ħajjithom. Jekk sibtu mħabba oħra f'ħajjitkom, morru għaliha. Ħudu gost għax ħajja waħda għandna u ejjew ngħixuha."
BIL-FILMAT: "Noġġezzjona li ommi jkollha raġel ieħor wara li miet missieri"